b'\n_START_ARTICLE_\nAesir\n_START_SECTION_\nEtimologia\n_START_PARAGRAPH_\nLa paraula norrena \xc3\xa1ss deriva del protogerm\xc3\xa0nic *ansuz. L\'origen \xc3\xbaltim d\'aquest mot germ\xc3\xa0nic resta, emper\xc3\xb2, en la foscor. Una relaci\xc3\xb3 amb la forma s\xc3\xa0nscrita \xc3\xa0sura \xe2\x80\x98\xc3\xa0su-ra\xe2\x80\x99 m. (\xe0\xa4\x85\xe0\xa4\xb8\xe0\xa5\x81\xe0\xa4\xb0) i \xc4\x81sur\xc3\xa1 m. \xe2\x80\x98d\xc3\xa8mon, Asura\xe2\x80\x99 i amb l\'av\xc3\xa8stica ahura \xc3\xa9s molt poc versemblant, ja que aquests mots s\xc3\xb3n formes derivades que nom\xc3\xa9s poden haver sorgit com a tals en el grup ari (hindi, persa) de l\'indoeuropeu. En s\xc3\xa0nscrit, \xc3\xa0su-ra vol dir \'un esperit, bon esperit, esperit suprem (dit de Varu\xe1\xb9\x87a) <...> el cap dels mals esperits <...>; un esperit maligne, dimoni, fantasma, adversari dels d\xc3\xa9us.\' La derivaci\xc3\xb3 del mot germ\xc3\xa0nic reconstru\xc3\xaft d\'una forma protoindoeuropea *ansus, que significaria \xe2\x80\x98al\xc3\xa8\xe2\x80\x99 o \xe2\x80\x98d\xc3\xa9u\xe2\x80\x99 \xc3\xa9s una etimologia ad hoc i, al capdavall, molt incerta. _NEWLINE_El cognat en angl\xc3\xa8s antic d\'\xc3\xa1ss \xc3\xa9s \xc3\xb3s (d\xc3\xa9u, divinitat) que encara s\'empra en alguns noms i cognoms anglosaxons com Osgood, Oswin, Osbert, Oswald, Osborn i Osmund (el nom Oscar prov\xc3\xa9 del ga\xc3\xa8lic). _NEWLINE_L\'evemerista Snorri Sturluson va associar els ansos amb l\'\xc3\x80sia, una explicaci\xc3\xb3 que es va repetir despr\xc3\xa9s al segle XVII per Johannes Schefferus, el qual va sostenir que el mot \xc7\xbdsir es referia a uns "emperadors asi\xc3\xa0tics", \xc3\xa9s a dir, que feia refer\xc3\xa8ncia al lideratge xam\xc3\xa0nic hereditari, el qual va sorgir de les estepes eurasi\xc3\xa0tiques i va irrompre a Europa en l\'antiguitat (compareu amb traciocimeris). _NEWLINE_\xc3\x81sa \xc3\xa9s la forma de genitiu plural de \xc7\xab\xcc\x81ss. Aquesta forma apareix sovint com a prefix (o, si es vol, prefixoide) en els noms alternatius dels d\xc3\xa9us per a indicar la pertinen\xc3\xa7a als ansos, com passa en "\xc3\x81sa-\xc3\x9e\xc3\xb3rr" o en el compost de creaci\xc3\xb3 recent \xc3\x81satr\xc3\xba, una religi\xc3\xb3 neopagana.\n_START_SECTION_\nMitologia escandinava\n_START_PARAGRAPH_\nLa interacci\xc3\xb3 entre els \xc7\xbdsir i els vanir \xc3\xa9s un aspecte interessant de la mitologia escandinava. Mentre altres cultures presenten generacions "velles" i "joves" de d\xc3\xa9us, tal com passa en la mitologia grega amb la seva divisi\xc3\xb3 entre titans i els d\xc3\xa9us de l\'Olimp, els \xc7\xbdsir i els vanir s\xc3\xb3n dos clans divins coetanis. Ambd\xc3\xb3s clans lluitaren l\'un contra l\'altre, van tancar un pacte i van intercanviar ostatges (Freyr i Freia s\xc3\xb3n els ostatges m\xc3\xa9s importants mencionats en les fonts). \xc3\x89s temptador especular que les interaccions que hi ha entre aesir i vanir reflecteixen les interaccions entre els clans germ\xc3\xa0nics de l\'\xc3\xa8poca antiga. Segons una altra teoria, el culte als vanir, als quals se\'ls relaciona amb la fertilitat i s\xc3\xb3n relativament pac\xc3\xadfics, prov\xc3\xa9 d\'un culte anterior a la invasi\xc3\xb3 indoeuropea, i que el conflicte amb els aesir, d\'origen m\xc3\xa9s tard\xc3\xa0 i de vocaci\xc3\xb3 guerrera, podria reflectir un conflicte religi\xc3\xb3s que hi hagu\xc3\xa9 durant la invasi\xc3\xb3 indoeuropea. No obstant aix\xc3\xb2, hi ha qui diu que hi pot haver un paral\xc2\xb7lel entre el conflicte del regne i la rep\xc3\xbablica de Roma i els sabins. El prestigi\xc3\xb3s acad\xc3\xa8mic Mircea Eliade va suposar que ambd\xc3\xb3s conflictes s\xc3\xb3n, de fet, dues versions d\'un antic mite protoindoeuropeu que ens parla del conflicte i la integraci\xc3\xb3 entre els d\xc3\xa9us del cel i el poder contra els d\xc3\xa9us de la terra i la fertilitat, tot i no tenir antecedents hist\xc3\xb2rics cre\xc3\xafbles. _NEWLINE_La cronologia dels cultes, en aquest \xc3\xbaltim cas, no estaria representada en els mites. No obstant aix\xc3\xb2, nom\xc3\xa9s Odin i Thor s\xc3\xb3n importants tant mitol\xc3\xb2gicament com en el culte, l\'\xc3\xa1esir Ullr ens \xc3\xa9s pr\xc3\xa0cticament desconegut en el mites, per\xc3\xb2 \xc3\xa9s un d\xc3\xa9u molt present en la topon\xc3\xadmia, especialment a Su\xc3\xa8cia, on es creu que el seu culte estava molt est\xc3\xa8s. _NEWLINE_Els \xc7\xbdsir es mantenen sempre joves i sans gr\xc3\xa0cies a la consumici\xc3\xb3 de les pomes de la dea I\xc3\xb0unn, encara que aix\xc3\xb2 no era impediment perqu\xc3\xa8 hom els pogu\xc3\xa9s matar, tal com li passa al d\xc3\xa9u Baldre o com, de fet, els passar\xc3\xa0 a tots ells en els ragnar\xc7\xabk.'